Pripreme za inauguraciju predsjednika Obame 
Kao i svake 4 godine, i ove se godine,baš u ovo vrijeme, Washington priprema za predsjedničku inauguraciju.
Januara 2009 . se na tzv Nacionalnom Molu u glavnom gradu Sjedinjenih Država, okupila rekordna masa ljudi, njih 1.8 miliona, kako bi bili svjedoci povijesnom polaganju zakletve prvog crnačkog predsjednika u historiji ove zemlje. Ovaj puta će polaganje zakletve predsjednika Obame biti održano 21. januara, jedan dan nakon početka njegovog drugog mandata, koji pada u nedjelju. Ova inauguracija će zasigurno privući manji broj ljudi od prve - kako se predvidja, izmedju 600 i 800 hiljada osoba. Ipak, general američke vojske Errol Schwartz, zapovjednik 6000 vojnika nacionalne garde koji će čuvati red, naglašava da se način pripreme za inauguraciju nije promijenio. Jedan od kongresnih odbora je potrošio 1.2 miliona dolara na posebnu platformu na stepenicama zgrade na Capitol Hillu, gdje će gospodin Obama položiti zakletvu, kao i na samu ceremoniju. Nakon što predsjednik položi zakletvu, održi govor, i prisustvuje Kongresnom ručku, rukovodjenje ceremonijom preuzima Predsjednički Inauguralni Odbor. Njegovi članovi organiziraju paradu i sva dogadjanja vezana uz to. Pravi se i posebna bina sa koje će predsjednik s prvom damom pratiti paradu, i ona će biti gotova upravo pred inauguraciju. .. A njeno skidanje počinje već slijedećeg dana. Veliko učešće vojske u procesu inauguracije koordinira specijalna grupa u kojoj su predstavnici svih ogranaka oružanih snaga. Nekoliko hiljada pripadnika vojske će sudjelovati u organizaciji ceremonije, medju njima i počasna straža, konjične jedinice, vojni orkestri i drugi...General Michael Linnington predvodi taj personal. On kaže da sudjelovanje ljudi u uniformi u ovom slavlju , simbolizira civilnu kontrolu nad vojskom, i mirni prijenos vlasti. Kako bi osigurali da su vojni aspekti ceremonije uradjeni kako treba, specijalna koordinacijska grupa je izgradila džinovsku mapu Washingtona. Oficiri ju koriste kako bi pripremili logistiku - na primjer, kako na stotine hiljada ljudi uvesti i izvesti iz centra grada, i pri tome predsjednika i sve ostale učiniti posve bezbjednim.